b'\n_START_ARTICLE_\nHonda Accord (6. generation)\n_START_SECTION_\nSedan\n_START_PARAGRAPH_\nTro mod mottoet "t\xc3\xa6nk global - handl lokalt" introducerede Honda igen den sjette modelgeneration af Accord i forskellige versioner til de forskellige markeder. Konsekvent vis udviklede man til de forskellige markeder modellerne i firmaets respektive design- og udviklingscentre; de var alle bygget p\xc3\xa5 en f\xc3\xa6lles, men fleksibel platform. De forskellige varianter adskilte sig p\xc3\xa5 de bageste sideruders form. I Japan kom sedanen p\xc3\xa5 markedet i 1997 sammen med s\xc3\xb8stermodellen Honda Torneo. I forhold til de andre versioner havde den japanske udgave den korteste akselafstand, den smalleste sporvidde og ogs\xc3\xa5 det smalleste karrosseri. Der fandtes ogs\xc3\xa5 en stationcar, Accord Wagon, som kun blev markedsf\xc3\xb8rt i Japan._NEWLINE_Et \xc3\xa5r senere, i 1998, blev den nordamerikanske udgave introduceret. Den havde den st\xc3\xb8rste akselafstand og den st\xc3\xb8rste karrosseribredde og sporvidde. Den kunne ogs\xc3\xa5 f\xc3\xa5s med en V6-motor, som ud over i Nordamerika og i Accord Coup\xc3\xa9 kun blev markedsf\xc3\xb8rt i Australien og New Zealand. Denne "store" Accord sedan blev ogs\xc3\xa5 solgt i Asien udenfor Japan med firecylindrede motorer.\n_START_SECTION_\nEuropa\n_START_PARAGRAPH_\nDen europ\xc3\xa6iske Accord sedan, som kom p\xc3\xa5 markedet i oktober 1998, blev ogs\xc3\xa5 solgt i Arabien. Med undtagelse af den mindste 1,6\'er arbejdede samtlige motorer med VTEC-teknologien. Der fandtes ogs\xc3\xa5 en turbodieselmotor leveret af Rover.\n_START_SECTION_\nCombi coup\xc3\xa9\n_START_PARAGRAPH_\nP\xc3\xa5 basis af den europ\xc3\xa6iske Accord sedan blev der i januar 1999 introduceret en femd\xc3\xb8rs combi coup\xc3\xa9, som af Honda kun blev markedsf\xc3\xb8rt i Europa. Hvor dieselmotoren kun kunne leveres i kombination med manuel femtrinsgearkasse, kunne de andre motorer ogs\xc3\xa5 kombineres med en firetrins automatgearkasse.\n_START_SECTION_\nCoup\xc3\xa9\n_START_PARAGRAPH_\nI 1998 udvidede Honda modelprogrammet med en tod\xc3\xb8rs coup\xc3\xa9, som dog ikke blev markedsf\xc3\xb8rt overalt i verden bl.a. ikke i Japan. Bilen blev, ligesom forg\xc3\xa6ngeren, udviklet og fremstillet eksklusivt af Honda of America Mfg. i USA. Forbilledet for coup\xc3\xa9en var et forkortet chassis fra den nordamerikanske sedan. Alt efter salgsland kunne der v\xc3\xa6lges mellem tre forskellige motorer, alle med VTEC-teknologi. Hvor basismodellen i Nordamerika og Arabien var udstyret med en 2,3-litersmotor, havde den tilsvarende europ\xc3\xa6iske version en 2,0\'er. Overalt var topmodellen dog den 3,0-liters V6-motor fra Acura CL. I denne hensigt kan modellen betragtes som efterf\xc3\xb8lger for Legend Coup\xc3\xa9. V6-motoren fandtes kun med firetrins automatgear, hvor de firecylindrede modeller ogs\xc3\xa5 kunne bestilles med femtrins manuel gearkasse.\n_START_SECTION_\nWagon\n_START_PARAGRAPH_\nEn stor stationcar blev kun markedsf\xc3\xb8rt i Japan under navnet Accord Wagon p\xc3\xa5 basis af den japanske sedan. I den f\xc3\xb8rste tid fandtes Accord Wagon udelukkende med en 2,3-liters SOHC-motor med VTEC-teknologi, men fra 1999 tilkom en 2,3-liters DOHC-motor \xe2\x88\x92 ligeledes med VTEC-teknologi. Dette medf\xc3\xb8rte en betydeligt st\xc3\xb8rre effekt, hvilket blev understreget af en spoiler p\xc3\xa5 karrosseriet. Alle disse versioner kunne som ekstraudstyr bestilles med firehjulstr\xc3\xa6k (Real Time 4WD). Modellen gennemgik et ubetydeligt facelift i \xc3\xa5r 2000, og blev kun leveret med firetrins automatgear.'